‹‹ኮንትሮባንድ አገሪቱን እየገዘገዛት ነው››
የኮንትሮባንድ ንግድ የአገሪቱን ኢኮኖሚ እየገዘገዘ መሆኑን የንግድ ሚኒስትሩ በቀለ ቡላዶ (ዶ/ር) ገለጹ፡፡ሚኒስትሩ የተቋማቸውን የ11 ወራት የሥራ አፈጻጸም ሪፖርት ለሕዝብ ተወካዮች ምክር ቤት ማክሰኞ ሰኔ 6 ቀን 2009 ዓ.ም. ባቀረቡበት ወቅት፣ በአገሪቱ ኢኮኖሚ ላይ የተጋረጠውን የኮንትሮባንድ አደጋ ግንዛቤን በመፍጠር መፍታት ለጊዜው እንደማይቻል ተናግረዋል፡፡አፋጣኝ የአጭር ጊዜ መፍትሔው መጠነ ሰፊ የኮንትሮባንድ ዘመቻ ማካሄድ ነው ብለዋል፡፡ዘመቻው ከተጀመረም ከከፍተኛ የመንግሥት መዋቅር እስከ ወረዳ ድረስ ያሉ አመራሮችን በጥልቀት መመልከት ያስፈልጋል ብለዋል፡፡ ‹‹በኮንትሮባንድ ጉዳይ እርር ድብን ብሎ መድረክ ላይ የሚናገር አመራር ራሱ በር ከፋች ነው፡፡ አልያም አይቶ አላፊ ነው?›› ሲሉ በመንግሥት መዋቅሮች የንግድ ወይም የሕግ ማስከበር ጉዳይ የሚመለከታቸው ተቋማት ውስጥ ያሉ እውነታዎችን ጠቁመዋል፡፡ኮንትሮባንድ አገሪቱን እየገዘገዛት መሆኑን የጠቆሙት ማኒስትሩ በመንግሥት መዋቅሮች ያሉ አመራሮች፣ ኮንትሮባንድ አገሪቱን እየገዘገዛት እንደሆነ እየተናገሩ ነው ብለው፣ የሚናገሩትን ከመድረክ ፍጆታ በዘለለ አምነውበት ሊንቀሳቀሱ እንደሚገባ ተናግረዋል፡፡‹‹የአመራሩ ድራማ መቆም አለበት፡፡ ሆነን መገኘት መቻል አለብን፤›› ሲሉ ለምክር ቤቱ የገጠማቸውን ፈተና ተናግረዋል፡፡ ሚኒስትሩ በሪፖርታቸው የወጪ ንግድ ዘርፉ (Export) ከዕቅዱ እጅግ በጣም ዝቅተኛ ከመሆኑ ባሻገር ካለፈው ዓመት ተመሳሳይ ወቅት አፈጻጸምም በታች መሆኑን አስረድተዋል፡፡ከወጪ ንግድ ዘርፍ (Export) ባለፉት 11 ወራት 4.3 ቢሊዮን ዶላር ገቢ ለማግኘት ታቅዶ የነበረ መሆኑን፣ አፈጻጸሙ ግን 2.53 ቢሊዮን ዶላር ወይም የዕቅዱ 59 በመቶ ብቻ መገኘቱን ገልጸዋል፡፡ ከ2008 ዓ.ም. ተመሳሳይ ወቅት አፈጻጸም ጋር ሲነፃፀርም በሁለት በመቶ ቅናሽ ማሳየቱን ጠቁመዋል፡፡ለዚህ ዘርፍ ዝቅተኛ አፈጻጸም ምክንያት ከሆኑት መካከል የዓለም ኢኮኖሚ መቀዛቀዝ፣ በከፍተኛ መጠን አለማምረትና በኮንትሮባንድ ወደ ውጭ ማውጣት መሆናቸውን ገልጸዋል፡፡በተለይ የቁም እንስሳትና የወርቅ ምርቶች በከፍተኛ ደረጃ በኮንትሮባንድ ከአገር እየወጡ ነው ብለዋል፡፡ 